CELEX: 62011TN0614
Language: el
Date: 2011-12-02 00:00:00
Title: Υπόθεση T-614/11: Προσφυγή της 2ας Δεκεμβρίου 2011 — Garner CAD Technic κ.λπ. κατά Επιτροπής

11.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 39/16
            
         Προσφυγή της 2ας Δεκεμβρίου 2011 — Garner CAD Technic κ.λπ. κατά Επιτροπής
   (Υπόθεση T-614/11)
   2012/C 39/33
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Garner CAD Technic GmbH (Weßling, Γερμανία), GCT Design Organisation GmbH (Weßling), SG Aerospace GmbH (Weßling) (εκπρόσωποι: R. Zehetmeier-Müller, M. Schweda, C. Wünschmann, F. Loose, I. Dörr και J. Eggers, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής, της 26ης Ιανουαρίου 2011 [C(2011) 275 τελικό, ΕΕ L 235, σ. 26], στη διαδικασία κρατικής ενισχύσεως της Γερμανίας C 7/2010 (πρώην CP 250/2009 και NN 5/2010) «KStG, Sanierungsklausel»·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής οι προσφεύγουσες προβάλλουν κατ’ ουσίαν τα εξής:
   
               1)
            
            
               Παράβαση του άρθρου 107, παράγραφος 1, ΣΛΕΕ: η ρήτρα περί εξυγιάνσεως δεν συνιστά κρατική ενίσχυση
               Στο πλαίσιο αυτό, οι προσφεύγουσες υποστηρίζουν, μεταξύ άλλων, ότι η ρήτρα περί εξυγιάνσεως του άρθρου 8c, παράγραφος 1α, του γερμανικού νόμου περί φορολογίας επιχειρήσεων (Körperschaftsteuergesetz, KStG) δεν επιφέρει το επιλεκτικό αποτέλεσμα που προϋποθέτει το άρθρο 107, παράγραφος 1, ΣΛΕΕ, καθότι δεν ευνοεί συγκεκριμένες επιχειρήσεις η παραγωγικούς κλάδους. Επιπλέον, κατά την άποψη των προσφευγουσών, η ρήτρα περί εξυγιάνσεως δεν συνιστά εξαίρεση από το προβλεπόμενο στο γερμανικό φορολογικό δίκαιο σύστημα αναφοράς της καταρχήν απεριόριστης μεταφοράς ζημιών και του συμψηφισμού ζημιών μεταξύ διαφορετικών οικονομικών ετών, αλλά ενισχύει το σύστημα αυτό αναφοράς.
            
         
               2)
            
            
               Παράβαση του άρθρου 107, παράγραφος 1, ΣΛΕΕ: μη επιλεκτικός χαρακτήρας ελλείψει διαφοροποιήσεως μεταξύ οικονομικών φορέων οι οποίοι τελούν σε συγκρίσιμη πραγματική και νομική κατάσταση όσον αφορά τον επιδιωκόμενο σκοπό
               Οι προσφεύγουσες προβάλλουν σχετικώς ότι η ρήτρα περί εξυγιάνσεως ευνοεί κάθε επιχείρηση που έχει εταιρική μορφή υπό ίσους όρους και χωρίς περιθώριο διακριτικής ευχέρειας. Κατά την άποψη των προσφευγουσών, η ρήτρα περί εξυγιάνσεως αποτελεί γενικό μέτρο φορολογικής πολιτικής το οποίο, για αυτόν τον λόγο, δεν υπόκειται σε απαγόρευση ενισχύσεως.
            
         
               3)
            
            
               Παράβαση του άρθρου 107, παράγραφος 1, ΣΛΕΕ: δικαιολόγηση της ρήτρας περί εξυγιάνσεως βάσει της εσωτερικής δομής του γερμανικού φορολογικού συστήματος
               Στο πλαίσιο αυτό, οι προσφεύγουσες υποστηρίζουν ότι, ακόμα και αν γίνει δεκτή η άποψη της Επιτροπής και υποτεθεί ότι η ρήτρα περί εξυγιάνσεως έχει επιλεκτικό χαρακτήρα, ο τελευταίος δικαιολογείται βάσει των συνταγματικών αρχών της φορολογήσεων αναλόγως της ικανότητας εισφοράς, της αποτροπής της υπερβολικής φορολογήσεως και της τήρησης της αρχής αναλογικότητας.
            
         
               4)
            
            
               Παράβαση του άρθρου 107, παράγραφος 1, ΣΛΕΕ: μη καταβολή στις προσφεύγουσες από κρατικούς πόρους
               Οι προσφεύγουσες προβάλλουν ότι δεν υπήρξε καταβολή προς αυτές από κρατικούς πόρους. Ως προς τούτο, υποστηρίζουν, μεταξύ άλλων, ότι με τη ρήτρα περί εξυγιάνσεως δεν παρέχεται νέο περιουσιακό πλεονέκτημα στην επιχείρηση που μεταφέρει ζημιές, αλλά διατηρείται, απλώς, μια ήδη υφιστάμενη περιουσιακή κατάσταση η οποία διέπεται από την αρχή της απεριόριστης μεταφοράς ζημιών, καθώς και από την αρχή του συμψηφισμού ζημιών μεταξύ διαφορετικών οικονομικών ετών.
            
         
               5)
            
            
               Προφανώς εσφαλμένη εκτίμηση εξαιτίας ανεπαρκούς εξετάσεως της καταστάσεως κατά το γερμανικό φορολογικό δίκαιο.
               Συναφώς, οι προσφεύγουσες υποστηρίζουν, μεταξύ άλλων, ότι η Επιτροπή δεν έλαβε υπόψη τη σχετική γερμανική φορολογική νομοθεσία και ότι η προσβαλλόμενη απόφαση ενέχει σημαντικά σφάλματα.